南伐詩
作者：劉敞
朝代：宋

paragraphs: 兵行何怱忽，百里不一息。
南征有期會，相觀各努力。
三年戍西荒，蟣虱生金革。
歸來席未煖，羽檄何奔迫。
行行當逾嶺，五月逼炎赫。
尚有筋骨存，所虞生死隔。
山林如惔焚，溪水沸湍激。
自古皆有言，一夫萬人敵。
蝮蛇長相逐，虎豹不可格。
主将貪功名，謀臣貴恩澤。
奈何輕人命，棄置曾不惜。
探湯入其中，未半死已積。
蒼生亦齊民，不必皆盗賊。
賢主尚扇暍，仲春猶掩骼。
一身不自愛，所懼失爲國。
堯舜有舊書，廟堂爲法則。